《群玉山房秋集分得林字》
明代·佘翔

出郭乘舟到竹林，张筵高会逗秋阴。鹤栖珠树云初冷，龙卧寒秋水正深。

怪石峥嵘窥古洞，明霞缥缈散遥岑。歌连远浦渔郎篴，响杂荒村浣女砧。

杖曳东山随著屐，樽开北海共披襟。帘前流水双帆度，槛外疏松万籁吟。

楚泽孤臣餐菊赋，商山四皓采芝心。王家触目皆群玉，谢傅摛词等碎金。

栗里羲皇称以上，朗陵象纬盛于今。翛然醉后舒长啸，归棹焉知夜漏沉。

作者简介：福建莆田人，字宗汉，号凤台。嘉靖三十七年进士。任全椒知县。与御史议事意见相左，即拂衣罢去，放游山水以终。工诗，有《薜荔园诗稿》及《文草》。